Horas və Tina (teleserial, 2001)
Horas və Tina (ing. Horace and Tina) ilk dəfə 2001-ci ildə "Network Ten" kanalında nümayiş olunan Avstraliya uşaq televiziya serialıdır. Serial "Jonathan M. Shiff Productions" tərəfindən istehsal edilmişdir. Azərbaycanda teleserial Lider TV-də yayımlanmışdır. Nelflərin teleserialda canlandırılması üçün elektro-mexanik kuklalardan istifadə edilmişdir. Serialın mövzusu Lauren Parker və ancaq onun görə bildiyi iki nelfin (Horas və Tina) macəralarından ibarətdir. Horas balacaboy, tərs, 200 yaşı olan, dünyanın ən çox fitnə-fəsad törədən nelfidir. Horasın böyük bacısı Tina 271 yaşındadır, heç vaxt düzəlməyəcək dərəcədə romantikdir, insanların işinə qarışmağı və məsləhət verməyi sevir. Lauren Horas və Tinanı görə bilən yeganə insan olduğundan onların mövcudluğunu ailəsindən və dostlarından gizli saxlamalıdır. Horasın həmişə sosiska yemək istəyi vəziyyəti daha da çətinləşdirir və Laurenin nelfləri qorumaq üçün etdiyi hərəkətlər ögey atası və ögey qardaşı tərəfindən qəribə qarşılanır.